Απόφαση του Συμβουλίου της 12ης Μαρτίου 2001 περί εφαρμογής της κοινής δράσης 1999/34/ΚΕΠΠΑ σχετικά με τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού στη Λατινική Αμερική και στη Καραϊβική (2001/200/ΚΕΠΠΑ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Ένωσης, και ιδίως το άρθρο 23 παράγραφος 2, την κοινή δράση 1999/34/ΚΕΠΠΑ του Συμβουλίου της 17ης Δεκεμβρίου 1998 σχετικά με την συμβολή της Ευρωπαϊκής Ενωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού(1), Εκτιμώντας τα ακόλουθα: (1) Η ανεξέλεγκτη συσσώρευση και διάδοση φορητών όπλων και ελαφρού οπλισμού αποτελούν απειλή για την ειρήνη και την ασφάλεια, ενώ μειώνουν τις πιθανότητες βιώσιμης ανάπτυξης, μεταξύ άλλων στη Λατινική Αμερική και την Καραϊβική. (2) Η παρούσα απόφαση σκοπό έχει να θέσει σε εφαρμογή την κοινή δράση 1999/34/ΚΕΠΠΑ με την παροχή χρηματοδοτικής συνδρομής στα σχέδια του Περιφερειακού Κέντρου των Ηνωμένων Εθνών για την ειρήνη, τον αφοπλισμό και την ανάπτυξη στη Λατινική Αμερική και την Καραϊβική (εφεξής καλούμενο "Κέντρο"), που εδρεύει στη Λίμα (Περού), και το οποίο ενεργεί ως προέκταση του Τμήματος των Ηνωμένων Εθνών για τα θέματα Αφοπλισμού. Η συνδρομή αυτή αποσκοπεί στο να βοηθήσει το Κέντρο στις δραστηριότητές του για κατάρτιση των τελωνειακών και αστυνομικών υπαλλήλων μέσω κατάλληλης εκπαίδευσης, καθώς και στο σχέδιο για την παροχή υλικού με σκοπό τη συγκρότηση βάσεων δεδομένων σχετικά με την συσσώρευση φορητών όπλων και ελαφρού οπλισμού στην Λατινική Αμερική και την Καραϊβική. (3) Η χρηματοδοτική συνδρομή στοχεύει στην ανάπτυξη αισθήματος ευθύνης των υπαλλήλων με σκοπό την εξασφάλιση συναίνεσης των οικείων πληθυσμών. (4) Η χρηματοδοτική συνδρομή σκοπό έχει επίσης να ενισχύσει το ρόλο της Ευρωπαϊκής Ένωσης όσο και το ρόλο του Κέντρου σε θέματα πρόληψης, αποκτά δε ιδιαίτερη σημασία για την Ευρωπαϊκή Ένωση ενόψει της Συνδιάσκεψης των Ηνωμένων Εθνών για το λαθρεμπόριο φορητών όπλων και ελαφρού οπλισμού σε όλες τις μορφές του, η οποία πρόκειται να διεξαχθεί τον Ιούλιο του 2001, ΑΠΟΦΑΣΙΖΕΙ: Άρθρο 1 1. Η Ευρωπαϊκή Ένωση υποστηρίζει τις προγραμματισμένες δράσεις του Κέντρου. 2. Προς το σκοπό αυτό, η Ευρωπαϊκή Ένωση βοηθά το Κέντρο : α) στις δραστηριότητές του για κατάρτιση των τελωνειακών και αστυνομικών υπαλλήλων των οικείων χωρών, β) στο σχέδιό του για την παροχή υλικού με σκοπό τη συγκρότηση βάσεων δεδομένων σχετικά με την συσσώρευση φορητών όπλων και ελαφρού οπλισμού στην Λατινική Αμερική και την Καραϊβική προς όφελος των τελωνειακών και αστυνομικών υπηρεσιών των οικείων χωρών. 3. Προκειμένου να υποστηρίζει τις δραστηριότητες και το σχέδιο που αναφέρονται στην παράγραφο 2, η Ευρωπαϊκή Ένωση παρέχει συνδρομή, μέσω του Τμήματος των Ηνωμένων Εθνών για τα θέματα Αφοπλισμού, στο Κέντρο. Άρθρο 2 1. Το ποσό δημοσιονομικής αναφοράς για τους σκοπούς που αναφέρονται στο άρθρο 1 ανέρχεται σε 345000 ευρώ. 2. Η διαχείριση των δαπανών που χρηματοδοτούνται από το καθοριζόμενο στην παράγραφο 1 ποσό υπόκειται στις δημοσιονομικές διαδικασίες και στους δημοσιονομικούς κανόνες της Κοινότητας. Άρθρο 3 Η προεδρία τηρεί ενήμερο το Συμβούλιο για την εφαρμογή της παρούσας απόφασης. Άρθρο 4 1. Η παρούσα απόφαση παράγει αποτελέσματα την ημερομηνία της υιοθέτησής της. Λήγει στις 14 Μαρτίου 2002. 2. Η παρούσα απόφαση επανεξετάζεται εντός οκτώ μηνών από την ημερομηνία της υιοθέτησής της. Άρθρο 5 Η παρούσα απόφαση δημοσιεύεται στην Επίσημη Εφημερίδα. Βρυξέλλες, 12 Μαρτίου 2001.

[Source: multi_eurlex | Tokens: 3276]